Man verdrink in riviermond  Foto: Pixabay ŉ Man het Saterdag in die Goukourivier verdrink toe hy deur ŉ riviermond by Stilbaai aan die Kaapse Suidkus probeer swem het. Volgens ŉ verklaring van die Nasionale Seereddingsinstituut (NSRI) het die polisie NSRI-duikers en lewensredders van die Stilbaai-omgewing na die toneel ontbied. George Sabbagha, adjunk-stasiekommissaris van die NSRI in dié distrik, sê die man, glo 39 jaar oud, was op ŉ “kerkuitstappie” ten tyde van die voorval. “Lewensredders het die man na die kuslyn gebring en toe kardiopulmonêre resussitasie toegepas,” sê Sabbagha. Hy sê die NSRI se nooddienspanne het later die resussitasie oorgeneem, maar was nie suksesvol nie. Die man is op die toneel dood verklaar. Sabbagha het bevestig die polisie ondersoek die voorval.